paragraph_text: Walkabout je četvrta epizoda prve sezone televizijske serije Izgubljeni. Epizodu je režirao Jack Bender, a napisao David Fury. Prvi puta se emitirala 13. listopada 2004. godine na televizijskoj mreži ABC. Radnja epizode u flashbacku vrti se oko planova Johna Lockea da dođe u Australiju i sudjeluje u turi obilaska. U stvarnom vremenu radnja prati preživjele putnike koji se suočavaju s nedostatkom hrane zbog čega Locke odlazi u lov na divljeg vepra u džunglu, a ostatak grupe odluči spaliti trup aviona Oceanic 815.